Ελληνικό ριζότο με ντομάτα, ελιές και φέτα
Οι τρεις βασικές αρχές για να μαγειρέψουμε ριζότο είναι: το κατάλληλο ρύζι, σπιτικός ζωμός και η σωστή τεχνική. Δοκιμάστε και εσείς την ελληνική εκδοχή του ριζότου.
40 ml ελαιόλαδο, 300 γρ. ντοματίνια τσέρι, κομμένα στη μέση, 70 γρ. ελιές (Καλαμών ή Αμφίσσης), χωρίς κουκούτσια, ψιλοκομμένες, 1 κουτ. σούπας ξίδι από λευκό κρασί, 2 κουτ. σούπας φύλλα φρέσκου βασιλικού ή δυόσμου ή ρίγανης ή μαϊντανού (με διαφορετικό γευστικό αποτέλεσμα), ψιλοκομμένα, 1 κουτ. γλυκού ξερή ρίγανη, 100 γρ. φέτα σκληρή, σε μικρά κυβάκια, 80 ml ελαιόλαδο, 1 μέτριο ξερό κρεμμύδι, κομμένο σε μικρά καρέ, 280 γρ. ρύζι για ριζότο, 200 ml λευκό ξηρό κρασί, 1 λίτρο ζεστός ζωμός κοτόπουλου, 50 γρ. τριμμένη παρμεζάνα, αλάτι, φρεσκοτριμμένο πιπέρι
Σε ένα βαθύ αντικολλητικό τηγάνι ή σε μια μέτρια κατσαρόλα ζεσταίνουμε το λάδι σε δυνατή φωτιά μέχρι να κάψει καλά και σοτάρουμε τα κομμένα ντοματίνια για 1 - 2 λεπτά, μέχρι να ζεσταθούν και να ζαρώσουν κάπως. Ρίχνουμε τις ελιές, ανακατεύουμε, σβήνουμε με το ξίδι, προσθέτουμε το φρέσκο μυρωδικό της αρεσκείας μας και τη ρίγανη και μαγειρεύουμε για 1 - 2 λεπτά, ανακατεύοντας. Τέλος, ρίχνουμε τα κυβάκια φέτας, ανακατεύουμε μία φορά (προσέχοντας μη διαλυθούν τα κυβάκια του τυριού) και αποσύρουμε. Αφήνουμε το μείγμα κατά μέρος, κοντά όμως στην εστία όπου θα ετοιμάσουμε το ριζότο ή μέσα στο φούρνο, ώστε να μην κρυώσει πολύ.Στο ποτήρι μας ένα λευκό κρασί με αρώματα και σπιρτάδα, μια Μαντινεία. Σε μια φαρδιά και ρηχή κατσαρόλα ζεσταίνουμε το μισό ελαιόλαδο σε χαμηλή φωτιά και σοτάρουμε το κρεμμύδι για περίπου 4 - 5 λεπτά, μέχρι να μαραθεί. Προσθέτουμε το ρύζι και σοτάρουμε για 2 - 3 λεπτά, ανακατεύοντας, μέχρι να γυαλίσουν οι κόκκοι του. Σβήνουμε με το κρασί, μαγειρεύουμε για 2 - 3 λεπτά, μέχρι να εξατμιστεί το αλκοόλ. Με μια κουτάλα της σούπας ρίχνουμε μία δόση καυτού ζωμού ή νερού ώστε σχεδόν να καλυφθεί το ρύζι, και μαγειρεύουμε, πάντα σε μέτρια προς χαμηλή φωτιά, ανακατεύοντας αρκετά συχνά, μέχρι το υγρό να απορροφηθεί από το ρύζι. Προσθέτουμε την επόμενη δόση ζωμού με τον ίδιο τρόπο και συνεχίζουμε το μαγείρεμα. Η όλη διαδικασία διαρκεί 20 - 25 λεπτά, μέχρι οι κόκκοι του ρυζιού να φουσκώσουν και να μαλακώσουν, παραμένοντας ωστόσο κάπως ζωντανοί «στο δόντι». Μόλις είναι έτοιμο, αποσύρουμε από τη φωτιά, ρίχνουμε την παρμεζάνα και το υπόλοιπο λάδι και ανακατεύουμε. Διορθώνουμε το αλάτι και αφήνουμε το ριζότο να ξεκουραστεί για λίγα λεπτά. Μοιράζουμε στα πιάτα το ριζότο, γαρνίρουμε με λίγο από το «μείγμα» ντομάτας, πασπαλίζουμε με πιπέρι και σερβίρουμε.
Ντομάτα,Ρύζι,Φέτα